Νίκος Παππάς (καλαθοσφαιριστής)

Ο Νίκος Παππάς (Αθήνα, 11 Ιουλίου 1990) είναι Έλληνας πρώην διεθνής καλαθοσφαιριστής. Έχει ύψος 1,95 μέτρα, βάρος 98 κιλά και αγωνιζόταν στη θέση του πλέι μέικερ και του σούτινγκ γκαρντ στην ομάδα του Παναθηναϊκού.

 Ξεκίνησε το μπάσκετ από τo Σύλλα Αιδηψού, τόπο καταγωγής του. Έπειτα συνέχισε την καριέρα του στο Λοκρό Αταλάντης και στη συνέχεια στον Πανελλήνιο το 2006, παίζοντας στο EuroCup. Οι εμφανίσεις του με την εθνική ομάδα τον έφεραν στο προσκήνιο του Ελληνικού μπάσκετ. Το 2008 μετακόμισε στην Ισπανία για χάριν της Μπιλμπάο. Την πρώτη χρονιά δόθηκε δανεικός στη δεύτερη ομάδα της Ρεάλ Μαδρίτης, ενώ και την επόμενη χρονιά δόθηκε δανεικός στον Κολοσσό για δύο χρόνια. Την πρώτη του χρονιά ψηφίστηκε ως ο καλύτερος νέος παίκτης του πρωταθλήματος ενώ αποδεσμεύτηκε από την Ισπανική ομάδα και το Φεβρουάριο του 2012 υπέγραψε συμβόλαιο με τον ΠΑΟΚ. Η χρονιά 2012 τον βρίσκει τελικώς στον Πανιώνιο. Πέρα από την πολύ καλή πορεία της ομάδας και την κατάληψης της τρίτης θέσης στο Πρωτάθλημα Ελλάδας, ο ίδιος ψηφίζεται ως ο καλύτερος παίκτης του πρώτου γύρου του πρωταθλήματος και αφήνει τις καλύτερες εντυπώσεις. Έναν χρόνο μετά η χρόνια του κλείνει τέλεια, αφού βγήκε πρώτος σκόρερ του πρωταθλήματος και μέλος της καλύτερης πεντάδας του πρωταθλήματος. Συνολικά σε 35 παιχνίδια είχε 16.8 πόντους, 4.1 ριμπάουντ, 3 ασίστ και 1.9 κλεψίματα κατά μέσο όρο. Tο καλοκαίρι του 2013 ανακοινώνεται (στις 20 Ιουνίου) η συμφωνία του με τον Παναθηναϊκό. Μαζί με τον Νίκο Παππά ανακοινώνεται και ο συμπαίκτης του στον Πανιώνιο, Βλαδίμηρος Γιάνκοβιτς. Την πρώτη σεζόν είχε συμπληρωματικό ρόλο στην ομάδα, ωστόσο ο Παππάς άρχισε ιδανικά τη σεζόν 2014-15 με ηγετική εμφάνιση, ώστε ο αποδεκατισμένος Παναθηναϊκός να πάρει τη νίκη επί του Ολυμπιακού στο ΟΑΚΑ στον προημιτελικό του Κυπέλλου (77-76), με 19 δικούς του πόντους. Στην Ευρωλίγκα έκανε αισθητή την παρουσία του, με σπουδαίες εμφανίσεις, όπως αυτή με τη Ρεάλ (22π.) και ακόμα περισσότερο στο 3ο παιχνίδι των playoffs με την ΤΣΣΚΑ στο ΟΑΚΑ (85-85 με 25π.), όπου και βγήκε MVP της αγωνιστικής στην Ευρωλίγκα. Τον Απρίλιο του 2015 ανανέωσε το συμβόλαιο του μέχρι το 2018. Στις 16 Μαΐου 2015 στον αγώνα κόντρα στον Κολοσσό Ρόδου, υπέστη σοβαρό τραυματισμό (ρήξη μηνίσκου και πρόσθιου χιαστού), που τον κράτησε εκτός αγωνιστικών χώρων για έξι μήνες. Στις 30 Νοεμβρίου 2015, επέστρεψε στα παρκέ στον αγώνα κόντρα στο Λαύριο σκοράροντας 2 πόντους. Στις 11 Φεβρουαρίου 2016 ο προπονητής του Παναθηναϊκός, Αλεξάντερ Τζόρτζεβιτς, αφήνει τον Παππά εκτός ομάδας λόγω σωματικής ανετοιμότητας όπως ο ίδιος δήλωσε. Εντέλει και μετά από την απόλυση του Τζόρτζεβιτς, ο νέος προπονητής του Παναθηναϊκού, Αργύρης Πεδουλάκης, τον επαναφέρει στην ομάδα στις 24 Απριλίου.Στις 18 Φεβρουαρίου 2017, κατέκτησε το τέταρτο Κύπελλο Ελλάδας της καριέρας του, κερδίζοντας τον Άρη στον τελικό 68-59. Στις 11 Ιουνίου πανηγύρισε το δεύτερο πρωτάθλημα Ελλάδας, αφού ο Παναθηναϊκός κέρδισε τον Ολυμπιακό στη σειρά των τελικών με 2-3 νίκες, με τον ίδιο να πραγματοποιεί καλούς αγώνες. Στη σεζόν 2017-18 είχε σπουδαία εμφάνιση με τη Φενέρ στο ΟΑΚΑ με 24 πόντους και το νικητήριο τρίποντο για το 70-68. Στις 14 Φεβρουαρίου 2018, ξεπέρασε τους 2.000 πόντους στο ελληνικό πρωτάθλημα. Τον Ιούνιο του 2018, κατάκτησε το τρίτο του πρωτάθλημα Ελλάδας, με τον ίδιο να είναι κομβικός τον τελευταίο τελικό της σειράς, σκοράροντας 13 πόντους, με 4/4 σουτ.Στις 18 Ιουλίου 2018, ανανέωσε τη συνεργασία του με τους πράσινους μέχρι το 2020. Στις 23 Ιανουαρίου 2019 υπέστη ρήξη χιαστού, χάνοντας το υπόλοιπο της σεζόν 2018-19. Τον Φλεβάρη του 2019 κατέκτησε το Κύπελλο Ελλάδας. Τον Ιούνιο κατέκτησε το τέταρτο πρωτάθλημα Ελλάδας στην καριέρα του. Στις 28 Σεπτεμβρίου 2019, έπειτα από 248 ημέρες επανεμφανίστηκε στο παρκέ, στην πρεμιέρα της Πρωταθλήματος απέναντι στην ΑΕΚ. Στις 6 Οκτωβρίου 2019, μπήκε στις “πράσινες” λίστες των παικτών με 150 παιχνίδια και 150+ τρίποντα στο ελληνικό πρωτάθλημα. Μετά από επτά χρόνια παρουσίας στους πράσινους, ο Παππάς αποτέλεσε παρελθόν το καλοκαίρι του 2020, έχοντας κερδίσει συνολικά με την ομάδα 10 τίτλους. Στις 23 Σεπτεμβρίου 2020, ανακοινώθηκε επίσημα από τη Χάποελ Ιερουσαλήμ, με σκοπό να την ενισχύσει για το Final Eight του Μπάσκετμπολ Τσάμπιονς Λιγκ στην Αθήνα. Αγωνίστηκε στις 30 Σεπτεμβρίου στον αγώνα κόντρα στην Μπούργος, όπου η Χάποελ ηττήθηκε με 92-65 και αποκλείστηκε από τα ημιτελικά. Ο Παππάς είχε στα 23'36'' που έμεινε στο παρκέ 13 πόντους (4/10 σουτ), 1 ριμπάουντ, 2 ασίστ, 2 κλεψίματα και 4 λάθη. Μετά τον αγώνα ανακοίνωσε την αποχώρησή του από την ομάδα. Στις 23 Φεβρουαρίου 2021, συμφώνησε να συνεχίσει την καριέρα του στην πολωνική Ζιελόνα Γκόρα της VTB Λίγκα. Στον πρώτο του αγώνα με την ομάδα για το πρωτάθλημα Πολωνίας, είχε 22 πόντους και 7 ασίστ. Στις 5 Μαρτίου στην αναμέτρηση της Ζιέλονα Γκόρα με την Άνβιλ, υπέστη ρήξη αχίλλειου τένοντα και έχασε το υπόλοιπο της σεζόν. Αυτός ήταν ο τρίτος πολύ σοβαρός τραυματισμός στην καριέρα του αθλητή. Στις 16 Αυγούστου 2021, ανακοινώθηκε από την Α.Ε.Κ, για τη σεζόν 2021-22. Μάλιστα η ομάδα ανακοίνωσε, πως ο Παππάς, αποτελεί έναν από τους δυο αρχηγούς για τη σεζόν. Στις 7 Οκτωβρίου, πραγματοποίησε το ντεμπούτο του με την ομάδα, στην ήττα με 81-78 από τη Φάλκο για το Μπάσκετμπολ Τσάμπιονς Λιγκ, έχοντας 20 πόντους (8/20 σουτ, 7/12 δίποντα, 1/8 τρίποντα, 3/3 βολές), 2 ριμπάουντ, 1 ασίστ, 1 κλέψιμο και κανένα λάθος σε 26:24 λεπτά συμμετοχής. Στις 16 Ιανουαρίου 2022, με τους 16 πόντους που σημείωσε κόντρα στο Περιστέρι, έγινε ο 47ος παίκτης στην ιστορία του Πρωταθλήματος Ελλάδας που έφτασε τους 2.500 πόντους. Παράλληλα έφτασε τα 500 εύστοχα δίποντα. Στις 13 Μαρτίου 2022, μπήκε στην 20άδα των κορυφαίων «κλεφτών» του Πρωταθλήματος Ελλάδας, καθώς έφτασε τα 290 κλεψίματα. Τον Νοέμβριο του 2022 και ενώ συμμετείχε στις προπονήσεις της ομάδας από το καλοκαίρι, επέστρεψε επίσημα στον Παναθηναϊκό μετά από δύο χρόνια για να κλείσει τη καριέρα του στην ομάδα της καρδιάς του. Έκανε το ντεμπούτο του στις 11 Δεκεμβρίου του 2022 σε ένα αγώνα εναντίον της ΑΕΚ. Ο Νίκος Παππάς αναδείχθηκε στο Ελληνικό μπάσκετ κυρίως μέσα από τις εμφανίσεις του με την Εθνική ομάδα. Το 2007 βρέθηκε με την Εθνική εφήβων, στη δεύτερη θέση του Ευρωπαϊκού πρωταθλήματος εφήβων (ήττα στον τελικό από τη Σερβία με 92-89), ενώ το 2008 στην αντίστοιχη διοργάνωση που πραγματοποιήθηκε στην Ελλάδα και συγκεκριμένα στις πόλεις Πύργο και Αμαλιάδα, κέρδισε το χρυσό μετάλλιο, νικώντας στον τελικό τη Λιθουανία με 57-50. Πραγματοποιώντας εξαιρετικές εμφανίσεις προσέλκυσε το ενδιαφέρον μεγάλων συλλόγων ενώ ψηφίστηκε μέσα στην καλύτερη πεντάδα της διοργάνωσης.Το 2009 στο Παγκόσμιο πρωτάθλημα νέων κατέλαβε με την Εθνική νέων τη δεύτερη θέση, χάνοντας από τις ΗΠΑ 80-88, ενώ ήταν και στην καλύτερη πεντάδα της οργάνωσης. Την ίδια χρονιά κέρδισε και το Ευρωπαϊκό πρωτάθλημα νέων που πραγματοποιήθηκε το 2009 στη Ρόδο. Τέλος το 2010 στο Ευρωπαϊκό πρωτάθλημα νέων ανέβηκε στο δεύτερο σκαλί του βάθρου με την Εθνική, έχοντας κερδίσει τις εντυπώσεις καθώς ήταν πρώτος σκόρερ με 22,1 πόντους ανά παιχνίδι (σύνολο 199 πόντοι) και μέλος της καλύτερης πεντάδας. Σε αγώνες προετοιμασίας το καλοκαίρι του 2017, έκανε ρεκόρ πόντων με τη φανέλα της εθνικής, σκοράροντας 22 πόντους κόντρα στη Μεγάλη Βρετανία. Το 2017 συμμετείχε στην πρώτη του μεγάλη διοργάνωση με την εθνική, αυτή του Ευρωμπάσκετ 2017. Με το εθνόσημο στην ανδρών ο Παππάς έχει 24 αγώνες με 173 πόντους (μ.ο: 7.21) ενώ στους έφηβους είχε 60 αγώνες με 904 πόντους (μ.ο: 15.07) και στους νέους άνδρες κατέγραψε 26 συμμετοχές με 433 πόντους (μ.ο: 16.65). Ο Νίκος Παππάς έχει απασχολήσει, για τη στάση του εντός κι εκτός γηπέδων, πολλές φορές τα ΜΜΕ. Συμμετέχει ενεργά σε φιλανθρωπικές κι όχι μόνο, ενέργειες. Κατά την διάρκεια συνέντευξής του, ο Νίκος Παππάς, δημοσιοποίησε την σκέψη του να διεκδικήσει την θέση του δημάρχου Αθηναίων κατά τις επικείμενες δημοτικές εκλογές, τον Οκτώβριο 2023. Λίγες μέρες μετά, ο πρόεδρος του ΣΥΡΙΖΑ-ΠΣ, Αλέξης Τσίπρας, ανακοίνωσε την υποστήριξη του κόμματος στην υποψηφιότητά του. Τελικά, στις 3 Αυγούστου 2023 η Πολιτική Γραμματεία του ΣΥΡΙΖΑ αποφάσισε να μην στηρίξει τον καλαθοσφαιριστή (απορρίφθηκε η υποψηφιότητά του με 25 ψήφους κατά, 14 υπέρ και 1 λευκό) και έτσι δεν θα είναι υποψήφιος δήμαρχος Αθηναίων. Παναθηναϊκός 5x Πρωταθλήματα Ελλάδας: 2014, 2017, 2018, 2019, 2020 5x Κύπελλα Ελλάδας: 2014, 2015, 2016, 2017, 2019 Καλύτερος νέος παίκτης στο Πρωτάθλημα Ελλάδας: (2010) Πρώτος σκόρερ στο Πρωτάθλημα Ελλάδας: (2013) Καλύτερη πεντάδα στο Πρωτάθλημα Ελλάδας: (2013) Πρώτος στα κλεψίματα στο Πρωτάθλημα Ελλάδας: (2013) 4x Ελληνικό All-Star Game: (2013, 2014, 2018, 2020) MVP του Ελληνικού All-Star Game: (2014) 3x Ελληνικό All-Star Game Νέων: (2008, 2010, 2011) MVP της αγωνιστικής στην Ευρωλίγκα: (3ος αγώνας play off 2014/15) Αργυρό μετάλλιο στο Ευρωπαϊκό πρωτάθλημα εφήβων το 2007 Χρυσό μετάλλιο στο Ευρωπαϊκό πρωτάθλημα εφήβων το 2008 Αργυρό μετάλλιο στο Παγκόσμιο Πρωτάθλημα Νέων το 2009 Χρυσό μετάλλιο στο Ευρωπαϊκό Πρωτάθλημα Νέων το 2009 Αργυρό μετάλλιο στο Ευρωπαϊκό Πρωτάθλημα Νέων το 2010 Ατομικές Καλύτερη πεντάδα του Ευρωμπάσκετ Εφήβων 2008 Καλύτερη πεντάδα του Παγκόσμιου Πρωταθλήματος Νέων 2009 Πρώτος σκόρερ του Ευρωμπάσκετ Νέων 2010 Καλύτερη πεντάδα του Ευρωμπάσκετ Νέων 2010 [1] Επίσημη σελίδα ΕΣΑΚΕ [2] Αρχεία FIBA [3] Αρχεία FIBA [4] Αρχεία FIBA Νίκος Παππάς, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά). Nikos Pappas, στατιστικά στοιχεία αθλητή στον επίσημο ιστότοπο της Euroleague Basketball (Αγγλικά).